कंस स्वयं ही बहुत बली था, दूसरे उसे जरासंध की सहायता प्राप्त थी। जरासंध मगध के शक्तिशाली राजा था। उसके अतिरिक्त प्रलम्बासुर, बकासुर, चाणूर, तृणावर्त, अघासुर, मुष्टिक, अरिष्ट, द्विविद, पूतना, केशी, धेनकासुर आदि असुरगण तथा वाणासुर, भौमासुर, आदि अनेक बलशाली असुर राजा भी उसके सहायक थे। इन सबको साथ लेकर वह यदुवंशियों को कष्ट देने लगा। कंस के असहनीय अयाचारों के कारण अधिकांश यदुवंशी लोग वहां से भागकर इधर-उधर के दूसरे प्रदेशों में जा बसे। रोहिणी सहित वसुदेव की अन्य पत्नियाँ भी मथुरा छोडकर गोकुल चली गयी। कारागार में वसुदेव और देवकी को कंस ने बहुत कष्ट दिए। दुखित ह्रदय से वे भगवान हरि का स्मरण करते हुए वे समय काटते रहे। देवकी के जब भी कोई पुत्र उत्पन्न होता, कंस बड़ी निर्दयता से उसकी हत्या कर देता। इस प्रकार अन्यायी कंस ने एक एक करके देवकी की छः संतानों को मार डाला। तब सातवें गर्भ में श्रीभगवान के अंश कहे जाने वाले श्रीशेषजी आकर स्थित हुये। . आनंद स्वरुप शेषजी के गर्भ में आते ही माता देवकी को जहाँ एक ओर स्वाभाविक प्रसन्नता हुई वहीं दूसरी ओर कंस द्वारा उस बालक के मारे जाने का डर भी सताने लगा।